ישיבת מליאה, כנסת 20, פרוטוקול מספר 232, 2017-05-22 00:00

יולי יואל אדלשטיין: חברי הכנסת, היום כ"ו באייר התשע"ז, 22 במאי 2017.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הנני מתכבדת להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק לביטול פקודת העיתונות, התשע"ז–2017, שהחזירה ועדת הכלכלה; הצעת חוק המועצות האזוריות (מועד בחירות כלליות) (תיקון מס' 10), התשע"ז–2017, שהחזירה ועדת הפנים והגנת הסביבה.

ירדנה מלר-הורוביץ: לקריאה ראשונה, מטעם הכנסת:

ירדנה מלר-הורוביץ: הצעת חוק הדרכונים (תיקון מס' 9) (מתן דרכון לעולה), התשע"ז–2017, של חברי הכנסת עודד פורר ויוליה מלינובסקי; הצעת חוק הפיקוח על שירותים פיננסיים (ביטוח) (תיקון מס' 35) (מתן הודעה בדבר הכוונה להגיש תביעה נגד צד שלישי כתנאי להגשתה), התשע"ז–2017, של חברי הכנסת אורי מקלב ומשה גפני; הצעת חוק שירותי רווחה (מענק הסתגלות לנשים ששהו במקלט לנשים מוכות) (תיקון מס' 2) (זכויות נשים ששהו במקלט לנשים מוכות), התשע"ז–2017, של חברות הכנסת זהבה גלאון, מירב בן ארי ושלי יחימוביץ.

ירדנה מלר-הורוביץ: לדיון מוקדם: החל מהצעת חוק פ/4241/20 וכלה בהצעת חוק פ/4260/20 – הצעת חוק הבנקאות (שירות ללקוח) (תיקון – העברת מידע ומסירת מסמכים הקשורים להסכם הלוואה לדיור), התשע"ז–2017, מאת חבר הכנסת מיקי לוי; הצעת חוק חג המצות (איסורי חמץ) (תיקון – ביטול החוק), התשע"ז–2017, מאת חברת הכנסת תמר זנדברג; הצעת חוק המועצה להשכלה גבוהה (תיקון – איסור על פעילות פוגענית), התשע"ז–2017, מאת חברי הכנסת עודד פורר, חמד עמאר, רוברט אילטוב, יוליה מלינובסקי, ענת ברקו ויעקב מרגי; הצעת חוק חופשה שנתית (תיקון – חופשה ביום שבו מתקיימות בחירות מקדימות במפלגה שבה חבר העובד), התשע"ז–2017, מאת חברי הכנסת יואב קיש ודוד ביטן; הצעת חוק למניעת מפגעים (תיקון – הגבלת סטייה מהוראות מניעת רעש), התשע"ז–2017, מאת חברי הכנסת יעל כהן-פארן, יוסי יונה ועודד פורר; הצעת חוק הביטוח הלאומי (תיקון – קצבת שאירים למי שמנהל משק בית משותף), התשע"ז–2017, מאת חברות הכנסת מרב מיכאלי ומירב בן ארי; הצעת חוק בתי-דין רבניים (קיום פסקי דין של גירושין) (תיקון – הפקעת זכויות), התשע"ז–2017, מאת חברי הכנסת עאידה תומא סלימאן, דב חנין ועבדאללה אבו מערוף; הצעת חוק שירות המדינה (משמעת) (תיקון – הארכת תקופת ההתיישנות בהטרדות מיניות), התשע"ז–2017, מאת חברי הכנסת עאידה תומא סלימאן, טלי פלוסקוב, רחל עזריה, יוסף ג'בארין, יעל גרמן, אוסאמה סעדי ועבדאללה אבו מערוף; הצעת חוק לתיקון פקודת מס הכנסה (מס חברות דיפרנציאלי), התשע"ז–2017, מאת חבר הכנסת מיקי לוי; הצעת חוק הביטוח הלאומי (תיקון – מינוי ועדות רפואיות), התשע"ז–2017, מאת חברי הכנסת עבד אל חכים חאג' יחיא, מסעוד גנאים, טלב אבו עראר, אחמד טיבי, עאידה תומא סלימאן, חנין זועבי, איימן עודה, ג'מעה אזברגה, אוסאמה סעדי, עבדאללה אבו מערוף, יוסף ג'בארין, יעקב פרי, חיים ילין, אלעזר שטרן, איילת נחמיאס ורבין, יעל כהן-פארן, קסניה סבטלובה, דב חנין, יוליה מלינובסקי, מרב מיכאלי, יוסי יונה, יואב בן צור, מיכאל מלכיאלי, טלי פלוסקוב, אכרם חסון,

ירדנה מלר-הורוביץ: זוהיר בהלול ואיתן ברושי; הצעת חוק ההוצאה לפועל (תיקון – הסדרת תנאי הכשירות לבעל תפקיד ולמתלווה), התשע"ז–2017, מאת חבר הכנסת איציק שמולי; הצעת חוק-יסוד: מדינת ישראל, מאת חבר הכנסת אלעזר שטרן; הצעת חוק לתיקון פקודת הסמים המסוכנים (החזקה או שימוש לצריכה עצמית של סם מסוג קנבוס או שרף של קנבוס), התשע"ז–2017, מאת חברת הכנסת תמר זנדברג; הצעת חוק המסייעים לנטרול תוצאות אסון צ'רנוביל (תיקון – הגדלת מענק שנתי), התשע"ז–2017, מאת חברת הכנסת קסניה סבטלובה; הצעת חוק חישוב היקף משרה ושכר חודשי לעובד בשכר (תיקוני חקיקה), התשע"ז–2017, מאת חבר הכנסת אלי אלאלוף; הצעת חוק העונשין (תיקון – איסור אספקה ורכישת משקה משכר בעבור קטין), התשע"ז–2017, מאת חברת הכנסת שרן השכל; הצעת חוק חוזה הביטוח (תיקון – איסור ביטוח בשל הטרדה מינית), התשע"ז–2017, מאת חברות הכנסת עליזה לביא, יפעת שאשא ביטון וזהבה גלאון; הצעת חוק החברות הממשלתיות (תיקון – ייצוג שוויוני לשני המינים בדירקטוריונים ובקרב המנהלים הכלליים בחברות הממשלתיות), התשע"ז–2017, מאת חברי הכנסת אראל מרגלית, יחיאל חיליק בר, סתיו שפיר, ג'מאל זחאלקה, מיכל רוזין, איל בן ראובן, זוהיר בהלול, עיסאווי פריג', דב חנין, איתן ברושי, מיקי רוזנטל ויואל חסון; הצעת חוק התגמולים לנפגעי פעולות איבה (תיקון – אי-ציות לאזהרת מסע), התשע"ז–2017, מאת חברת הכנסת ענת ברקו; הצעת חוק שירות המדינה (מינויים) (תיקון – הכרה בעובדים מקומיים ישראלים כעובדי מדינה), התשע"ז–2017, מאת חברי הכנסת יואל חסון, נורית קורן, יוסי יונה, זהבה גלאון, יעל כהן-פארן, מרב מיכאלי, סתיו שפיר, מיקי רוזנטל, ענת ברקו ואורן אסף חזן.

ירדנה מלר-הורוביץ: עוד הונח הסכם בין ממשלת מדינת ישראל לבין ממשלת אוסטרליה בדבר שירותי אוויר.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, אנחנו היום עם סדר-יום קצר, מסיבות ידועות וברורות.

יולי יואל אדלשטיין: נאומים בני דקה.

יולי יואל אדלשטיין: אני מפעיל את ההצבעה על מנת שחברי הכנסת יוכלו להירשם.

יולי יואל אדלשטיין: בבקשה, ההרשמה החלה.

יחיאל חיליק בר: מה הסיבות הברורות – זה שאורן חזן לא במליאה ואי-אפשר בלעדיו?

יולי יואל אדלשטיין: בבקשה, חבר הכנסת חיליק בר.

יולי יואל אדלשטיין: חבר הכנסת יחיאל חיליק בר יפתח את הנאומים בני דקה.

יחיאל חיליק בר: אדוני יושב-ראש הכנסת, תודה רבה.

יחיאל חיליק בר: כמו כולם, אני מברך את הנשיא דונלד טראמפ על הגעתו לארץ, על החברות שלו לישראל, לעם היהודי, לרעיון הציוני.

יחיאל חיליק בר: אני חושב שהנשיא טראמפ מעביר בביקור הזה מסר מאוד מאוד חשוב למדינת ישראל, וכדאי שקברניטי המדינה יקשיבו פעם אחת, אם לא לאופוזיציה בישראל, לפחות לידידתה הגדולה ארצות הברית.

יחיאל חיליק בר: הוא אומר לישראל: ישראל, אני אוהב אתכם, אני מחויב לכם ולעתידכם, ובדיוק בשל כך אתם צריכים להבין שאתם חיים באזור, בשכונה; אתם לא לבד פה.

יחיאל חיליק בר: אני מגיע לכאן מהסעודים, שהם ציר מרכזי במזרח התיכון, ואולי הציר שאנחנו חייבים להשתמש בו כדי שיהיה יום אחד שלום בינינו לבין הפלסטינים והיפרדות מהם לשתי מדינות.

יחיאל חיליק בר: אני קורא לראש ממשלת ישראל נתניהו: אם ידידך הטוב, ידידנו הטוב, טראמפ, מבין שעתיד הציונות ועתידה של ישראל היא בגירושים מהפלסטינים ולא בחתונה קתולית אתם, אולי גם אתה וחבריך בימין תפסיקו את התבוסתנות המדינית שלכם ותבינו את זה גם אתם.

יחיאל חיליק בר: כנס פסגה אזורית עכשיו, שתף פעולה עם האמריקאים ועם הסעודים והבא שלום לארצך.

יחיאל חיליק בר: תודה, אדוני.

יולי יואל אדלשטיין: תודה לחבר הכנסת יחיאל חיליק בר.

יולי יואל אדלשטיין: חבר הכנסת רועי פולקמן, בבקשה, אדוני.

יולי יואל אדלשטיין: אחריו – חבר הכנסת יוסי יונה.

רועי פולקמן: תודה אדוני היושב-ראש.

רועי פולקמן: אני, ברשותך, אעשה את זה בקצרה בדקה באנגלית.

רועי פולקמן: (נושא דברים בשפה אנגלית, להלן תרגומם: אני רוצה לברך את נשיא ארצות הברית דונלד טראמפ.

רועי פולקמן: זה כבוד גדול לארח אותך כאן בישראל, ואני רוצה לדבר על סמליות ועל עשייה.

רועי פולקמן: אנחנו ארץ של אנשי מעשה, אבל לא יכולנו להתחמק מהסמליות של הביקור שלך באזור: התחלת בערב הסעודית, ואחר כך הגעת לישראל, לראשונה במסגרת נסיעה בין-לאומית שלך.

רועי פולקמן: אנחנו רואים את הסמליות בביקור הזה, ואנחנו רוצים יותר מסמלים בביקור שלך: אנחנו רוצים שתביא כלים מעשיים למשא ומתן בינינו לבין הפלסטינים; אנחנו רוצים שתדגיש את החיבור החזק בין ארצות הברית לישראל, ואנחנו רוצים שתדגיש את התקווה באזור.

רועי פולקמן: אני בא ממפלגת מרכז-ימין, מפלגה של אנשי מעשה, אבל אנחנו מאמינים שהשלום יגיע מהצד הימני של המפה בישראל.

רועי פולקמן: יש פערים ענקיים בינינו לבין פלסטינים, אבל יש דבר אחד שאנחנו אוחזים יחד: תקווה לדורות הבאים.

רועי פולקמן: כנציג שדולת הדור הצעיר בכנסת, אני אומר לך בשם הצעירים הישראלים והפלסטינים שאנחנו צריכים לשבת ולמצוא דרכים, בעיקר ביחסים הכלכליים בארץ הזאת, כדי להביא תקווה לאזור.

רועי פולקמן: יש בינינו פערים; נמצא דרכים לגשר מעליהם.

רועי פולקמן: תודה, וברוך הבא לישראל.

רועי פולקמן: )

יחיאל חיליק בר: רועי – – – center-left, not center-right.

יולי יואל אדלשטיין: תודה לחבר הכנסת פולקמן.

רועי פולקמן: – – –

יחיאל חיליק בר: I'm just saying, I'm just saying.

יולי יואל אדלשטיין: אני בכל זאת מזכיר לחברי הכנסת שאנחנו כולנו שמחים בבואו של האורח החשוב, אבל עדיין השפה במליאה היא או עברית או ערבית – –

יחיאל חיליק בר: עניתי לפולקמן, כדי שיבין אותי.

יולי יואל אדלשטיין: – – ואנחנו נשאיר את שאר השפות להזדמנויות אחרות – ויש.

רועי פולקמן: אפשר תמיד לחלק את ירושלים – – –

יולי יואל אדלשטיין: בבקשה, חבר הכנסת יוסי יונה.

יולי יואל אדלשטיין: אנא, יהודי – דבר עברית, כפי שאמר אליעזר בן יהודה.

יוסי יונה: הפעם בעברית.

יוסי יונה: אדוני היושב-ראש, אני רוצה לנצל את הבימה הזאת כדי לפנות אל ראש הממשלה נתניהו, אל חברי הכנסת של הליכוד, של מפלגת כולנו, של תנועת ש"ס ושל יהדות התורה, אל ישראל ביתנו, בבקשה נרגשת: נקרית בדרכנו הזדמנות היסטורית נוספת.

יוסי יונה: אפשר שביקורו של נשיא ארצות הברית דונלד טראמפ במזרח התיכון, ובכלל זאת בארצנו, נושא בחובו בשורה.

יוסי יונה: אפשר שהנשיא האמריקני נחוש לקדם יוזמת שלום מדינית אזורית שתביא ליישוב הסכסוך המדמם – לא רק בינינו ובין שכנינו הפלסטינים אלא גם עם רבות ממדינות ערב.

יוסי יונה: אני פונה אל ראש הממשלה ואל חברי הכנסת של סיעות הקואליציה ומפציר בכם לתת הזדמנות אמת ליוזמה הזאת.

יוסי יונה: אל תיתנו לימין הקיצוני בכנסת להכתיב את דרככם; אל תיתנו לחזונות משיחיים לאומניים לסכן את עתידנו.

יוסי יונה: נכון, הסדר מדיני המבוסס על שתי מדינות לשני עמים מחייב תשלום כואב – נסיגה מחבלי מולדת היסטוריים – אבל תשלום זה הכרחי לשם שמירה על אחדותה של החברה שלנו ועל עתידה של ישראל כמדינה יהודית ודמוקרטית.

יוסי יונה: אנחנו, המחנה הציוני, ואני בטוח שגם יתר סיעות האופוזיציה, נעניק לראש הממשלה נתניהו ולממשלת ישראל כל תמיכה הדרושה לקידום יוזמה מדינית מסוג זה.

יוסי יונה: אני קורא לחברי מספסלי האופוזיציה להעניק לראש הממשלה נתניהו – היה והוא נחוש לעלות על דרך המשא והמתן המדיני – גם רשת ביטחון להתקדם בדרך הזאת, בלי שחרב פירוק הממשלה ואובדן השלטון תונף מעל לראשו.

יוסי יונה: כינונו של הסדר מדיני הוא אינטרס לאומי חיוני, והוא חורג ומתעלה מעל לכל שיקול פוליטי ומפלגתי צר.

יוסי יונה: תודה.

יולי יואל אדלשטיין: תודה לחבר הכנסת יוסי יונה.

יולי יואל אדלשטיין: חבר הכנסת חמד עמאר, בבקשה, אדוני.

יולי יואל אדלשטיין: אחריו – חבר הכנסת עודד פורר.

חמד עמאר: אדוני היושב-ראש, חברי חברי הכנסת, בשבוע שעבר התכנסה הוועדה לבחירת קאדים מד'הב של העדה הדרוזית.

חמד עמאר: היו עשרה מועמדים שהגיעו לשלב הסופי, עשרה המתאימים להיות קאדי מד'הב – אחרי שחוקקתי בכנסת השמונה-עשרה חוק שהעמיד סטנדרטים קבועים יותר לקאדי מד'הב, לכשרות קאדי מד'הב – ומעשרת הנבחרים היינו חייבים לבחור כמה אנשים.

חמד עמאר: בערכאה הראשונה בחרנו שני שיח'ים שהיו המתאימים ביותר בעיני: השיח' אחסאן אל-חלבי והשיח' נאזם סרחאן; לערכאת הערעורים בחרנו את השיח' עמאד אבו ריש והשיח' מעדי ענתיר.

חמד עמאר: אני רוצה קודם כול לברך אותם על בחירתם, ואני מאמין שהם יובילו את בית-המשפט להישגים וליותר עבודה עם הציבור.

חמד עמאר: אני רוצה לאחל להם הצלחה, ואני מאמין שהם יצליחו בתפקיד.

חמד עמאר: אני מאחל הצלחה גם לכל אלה שלא נבחרו.

חמד עמאר: תודה רבה.

יולי יואל אדלשטיין: תודה לחבר הכנסת חמד עמאר.

יולי יואל אדלשטיין: חבר הכנסת עודד פורר, בבקשה, אדוני.

עודד פורר: תודה.

עודד פורר: אדוני היושב-ראש, חברי חברי הכנסת, היום, בתוך ההמולה של ביקור טראמפ, הרבה מאתנו, הרבה מהציבור, בכלל לא יודעים מה קורה במגזר הערבי.

עודד פורר: לצערי, במגזר הערבי ועדת המעקב הכריזה על שביתת הזדהות עם האסירים הביטחוניים השובתים רעב.

עודד פורר: עד כאן זה גם לא בסדר, אבל חמור מזה – אני מגלה, מפניות שהגיעו ללשכתי, שגם מוסדות ציבור במגזר הערבי שאינם קשורים לעניין, כמו הבנקים – בנקים בבעלות ישראלית, כמו בנק הפועלים, בנק לאומי ובנק מסד – שובתים ולא פתוחים במגזר הערבי.

עודד פורר: התוצאה היא, מסתבר, שיש בנקים ישראליים שלכאורה מביעים סוג של הזדהות עם אותם אסירים ביטחוניים.

עודד פורר: היה ראוי לפתוח את הבנקים, גם אם לא היה מגיע קהל רב.

עודד פורר: הבנקים היו פתוחים – יש בכך אמירה.

עודד פורר: עצם הסגירה של הבנקים היום חמורה בעיני, ובכוונתי לפנות אל המפקחת על הבנקים כדי לבדוק את העניין הזה.

עודד פורר: אני חושב שגם הבית צריך להגיד את דעתו בנושא.

עודד פורר: תודה.

יולי יואל אדלשטיין: תודה לחבר הכנסת עודד פורר.

יולי יואל אדלשטיין: חבר הכנסת יעקב מרגי, בבקשה, אדוני.

יולי יואל אדלשטיין: אחריו – חברת הכנסת יוליה מלינובסקי.

יעקב מרגי: אדוני היושב-ראש, חברי חברי הכנסת, אנחנו נצא קצת מהאווירה של האורח החשוב והמארחים הלא-פחות חשובים.

יעקב מרגי: בשעות אלה, ובכלל היום, תלמידי ישראל נבחנים במתמטיקה.

יעקב מרגי: יש שיא של ניגשים לחמש יחידות – כולם ברוכים, גם אלה עם שלוש היחידות ועם ארבע היחידות – אבל שיא של ניגשים ברמה של חמש יחידות.

יעקב מרגי: זה רק מראה שכשאתה מנגיש, כשאתה נותן לתלמידים תחושה שהם מסוגלים – תמיד הסתכלנו על חמש יחידות כאיזו פסגת האוורסט של ההישגים – אתה רואה שזה נגיש, שזה בהישג יד, וצריך רק להאמין, לתת לתלמידים להאמין בעצמם ובמערכת.

יעקב מרגי: רק נאחל להם הצלחה, והשמים הם הגבול.

יולי יואל אדלשטיין: תודה לחבר הכנסת מרגי.

יולי יואל אדלשטיין: חברת הכנסת יוליה מלינובסקי, בבקשה, גברתי.

יוליה מלינובסקי: תודה רבה, אדוני היושב-ראש.

יוליה מלינובסקי: קודם כול, תודה רבה לך על זה שאישרת שאילתה דחופה שלי.

יוליה מלינובסקי: זה היה לי מאוד מאוד חשוב, כי הנושא הזה מעסיק אותי כבר הרבה שנים – לא ימים ולא חודשים אלא שנים – ואני באמת מודה לך מקרב לבי על שאישרת לי לשאול את השר לביטחון הפנים על נושא שאצלי על סדר-היום כבר שנים.

יוליה מלינובסקי: כמובן, כל התקשורת מלאה בביקור נשיא ארצות הברית, וזה חשוב, אבל בואו לא נשכח שחוץ מהעניינים המדיניים בנושא השלום והביטחון יש לנו חיי יום-יום, והיום התקיימו בכנסת ישיבות ועדות שהמשיכו לדון על חיי היום-יום של אזרחי ישראל.

יוליה מלינובסקי: אני חושבת שזה לא – לא שלא, זה הכי חשוב; נשיאי ארצות הברית מגיעים ועוזבים, אנחנו נשארים פה, ותפקידנו לדאוג לעם שלנו ולמדינה שלנו פה, מהבית, מה שנקרא.

יוליה מלינובסקי: תודה רבה.

יולי יואל אדלשטיין: תודה לחברת הכנסת יוליה מלינובסקי.

יולי יואל אדלשטיין: חברי הכנסת, עד כאן נאומים בני דקה.

יולי יואל אדלשטיין: עד כאן גם סדר-היום.

יולי יואל אדלשטיין: תם סדר-היום.

יולי יואל אדלשטיין: הישיבה הבאה תתקיים מחר, יום שלישי, כ"ז באייר תשע"ז, 23 במאי 2017, בשעה 16:00.

יולי יואל אדלשטיין: ישיבה זו נעולה.